รัฐบาลไทย-ข่าวทำเนียบรัฐบาล-ปลัดกระทรวงมหาดไทย ตรวจเยี่ยม "บ้านไร่ (ศิลาทอง)" ต้นแบบหมู่บ้านยั่งยืน เน้นย้ำ ทุกกลไกมหาดไทยในพื้นที่ต้องบูรณาการทุกภาคส่วนขับเคลื่อนอย่างต่อเนื่อง ขยายผลสิ่งที่ดี ที่เป็นต้นแบบ
วันอาทิตย์ที่ 9 กรกฎาคม 2566
09/07/2566
ปลัดกระทรวงมหาดไทย ตรวจเยี่ยม "บ้านไร่ (ศิลาทอง)" ต้นแบบหมู่บ้านยั่งยืน เน้นย้ํา ทุกกลไกมหาดไทยในพื้นที่ต้องบูรณาการทุกภาคส่วนขับเคลื่อนอย่างต่อเนื่อง ขยายผลสิ่งที่ดี ที่เป็นต้นแบบ
ปลัดกระทรวงมหาดไทย ตรวจเยี่ยม "บ้านไร่ (ศิลาทอง)" ต้นแบบหมู่บ้านยั่งยืน เน้นย้ํา ทุกกลไกมหาดไทยในพื้นที่ต้องบูรณาการทุกภาคส่วนขับเคลื่อนอย่างต่อเนื่อง ขยายผลสิ่งที่ดี ที่เป็นต้นแบบ ทําให้ทุกหมู่บ้านของจังหวัดลําปางเป็น "หมู่บ้านยั่งยืน"
วันนี้ (9 ก.ค. 66) เวลา 13.00 น. ที่วัดบ้านไร่ (ศิลาทอง) ต.พิชัย อ.เมืองลําปาง จ.ลําปาง นายสุทธิพงษ์ จุลเจริญ ปลัดกระทรวงมหาดไทย ตรวจเยี่ยมการขับเคลื่อนหมู่บ้านเป้าหมายเพื่อการพัฒนาอย่างยั่งยืน "ทางนี้มีผล ผู้คนรักกัน" โดยมี นายชัชวาลย์ ฉายะบุตร ผู้ว่าราชการจังหวัดลําปาง นายจําลักษ์ กันเพ็ชร์ นายชนาธิป เสมแย้ม รองผู้ว่าราชการจังหวัดลําปาง หัวหน้าส่วนราชการ นายธนารัฐ สายเทพ นายอําเภอเมืองลําปาง นายสมจิตร จุลเจริญ นายอําเภองาว พร้อมด้วยนายอําเภอในพื้นที่จังหวัดลําปาง ข้าราชการ กํานัน ผู้ใหญ่บ้าน ผู้บริหารองค์กรปกครองส่วนท้องถิ่น และพี่น้องประชาชนในพื้นที่ตําบลพิชัย ร่วมให้การต้อนรับ โดยได้รับเมตตาจากพระครูสถิตธรรมวิภัช เจ้าคณะตําบลพิชัย เขต 3เจ้าอาวาสวัดบ้านไร่ (ศิลาทอง) ให้การต้อนรับและบรรยายสรุป และ ดร.ยงยุทธ สุวรรณบุตร สมาชิกสภาผู้แทนราษฎรจังหวัดสมุทรปราการ ชุดที่ 25 ร่วมลงพื้นที่ในครั้งนี้ด้วย
โอกาสนี้ นายสุทธิพงษ์ จุลเจริญ ปลัดกระทรวงมหาดไทย กราบสักการะพระประธานในอุโบสถวัดบ้านไร่ และกราบนมัสการ พระครูสถิตธรรมวิภัช เจ้าคณะตําบลพิชัย เขต 3เจ้าอาวาสวัดบ้านไร่ (ศิลาทอง) จากนั้นได้ตรวจเยี่ยมการขับเคลื่อนงานบ้านไร่ (ศิลาทอง) ต้นแบบหมู่บ้านยั่งยืน (Sustainable Village) ของตําบลพิชัย อาทิ ผลงานการพัฒนาทักษะการทอผ้าตามพระดําริ "ผ้าไทยใส่ให้สนุก" ด้วยการทอผ้าลายพระราชทาน ผ้าลายดอกรักราชกัญญา เพื่อเตรียมส่งเข้าประกวดผ้าลายดอกรักราชกัญญา ผลิตภัณฑ์กลุ่มสานเส้นพลาสติกเทียมใจ ผลิตภัณฑ์กลุ่มสร้อยทิพย์เซรามิค กาแฟสับปะรด วิสาหกิจชุมชนเด็กน้อยพอเพียง กลุ่มสับปะรดบ้านเสด็จ กลุ่มหมอนบ้านไร่ศิลาทอง กลุ่มครกหินบ้านไร่ศิลาทอง เป็นต้น และร่วมปลูกต้นขนุนในศูนย์เรียนรู้ชุมชนบ้านไร่ศิลาทอง ซึ่งเป็นหมู่บ้านต้นแบบเศรษฐกิจพอเพียง และหมู่บ้านรักษาศีล 5 ของจังหวัดลําปาง
นายสุทธิพงษ์ จุลเจริญ ปลัดกระทรวงมหาดไทย กล่าวว่า พี่น้องประชาชนชาวบ้านไร่ (ศิลาทอง) ตําบลพิชัยแห่งนี้ เป็นหมู่บ้านที่โชคดีที่มีพระเดชพระคุณ พระครูสถิตธรรมวิภัช เจ้าคณะตําบลพิชัย เขต 3เจ้าอาวาสวัดบ้านไร่ (ศิลาทอง) ซึ่งเป็นภาคีเครือข่ายผู้นําศาสนา ผู้เป็นหลักชัยเมตตานําพี่น้องประชาชนศรัทธาญาติโยมทุกครัวเรือน ดูแลพัฒนาคุณภาพชีวิตของตัวเอง ด้วยการช่วยกันทําให้บ้านเรือนสะอาด ปลูกพืชผักสวนครัว พืชสมุนไพร สร้างความมั่นคงด้านอาหาร สอดคล้องกับสิ่งที่กระทรวงมหาดไทยโดยกรมการปกครอง กรมส่งเสริมการปกครองท้องถิ่น และกรมการพัฒนาชุมชน ได้น้อมนําพระดําริของสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา มาขับเคลื่อนโครงการ "หมู่บ้านยั่งยืน (Sustainable Village)" มาพัฒนาพี่น้องประชาชนให้ได้มีคุณภาพชีวิตที่ดีอย่างยั่งยืน ซึ่งเป็นสิ่งที่ตรงกับหลักการสากลที่ท่านผู้ว่าราชการจังหวัดทั้ง 76 จังหวัดได้ลงนามประกาศเจตนารมณ์เพื่อประเทศไทยที่ยั่งยืน "76 จังหวัด 76 คํามั่นสัญญาเพื่อการพัฒนาที่ยั่งยืน" ด้วยการขับเคลื่อนเป้าหมายการพัฒนาที่ยั่งยืน (Sustainable Development Goals : SDGs) ทั้ง 17 ข้อของสหประชาชาติ ร่วมกับผู้ประสานงานสหประชาชาติประจําประเทศไทย
"ในเรื่องแรกที่พวกเราชาวกระทรวงมหาดไทยได้มุ่งมั่นขับเคลื่อนมาอย่างต่อเนื่อง ซึ่งพลเอก ประยุทธ์ จันทร์โอชา นายกรัฐมนตรี ได้กล่าวชื่นชมและนําผลงานของพวกเราทั้ง 76 จังหวัดเข้าที่ประชุมคณะรัฐมนตรี โดยมี 4 จังหวัดแรกเป็นจังหวัดนําร่อง คือ จังหวัดเลย ลําพูน สมุทรสงคราม และอํานาจเจริญ สามารถช่วยกันพูดคุยกันทุกครัวเรือนในจังหวัด ทําให้พี่น้องประชาชนเห็นความสําคัญของการจัดทํา "ถังขยะเปียกลดโลกร้อน" โดยเมื่อวันที่ 21 มิถุนายน 2566 กระทรวงมหาดไทยได้ประกาศความสําเร็จการจัดการขยะอาหารจากครัวเรือน เพื่อรับมือการเปลี่ยนแปลงสภาพภูมิอากาศ และบรรลุเป้าหมายประเทศไทยที่ยั่งยืน (MOI’s Success on Food Waste Management for Climate Action and a Commitment to Sustainable Thailand) ซึ่งถังขยะเปียกลดโลกร้อน จัดทําได้ง่าย ๆ เพราะสามารถใช้ถังพลาสติกใบเก่า เช่น ถังสี ถังน้ําเก่า ๆ มาตัดก้นของถัง แล้วขุดหลุมเป็นรูปลิ่ม ให้ก้นหลุมลึกกว่าก้นถัง แล้ววางถังพร้อมฝาปิดลงไปบนหลุม แล้วนําเอาขยะเปียก ทั้งเศษใบตอง ใบเตย แตงโม ใบไม้ ใบหญ้า พวกเศษอาหาร เศษสับปะรด อาหารที่เหลือ มาใส่ในถังขยะเปียกลดโลกร้อน เพื่อจะได้เกิดกระบวนการย่อยสลาย และปุ๋ยหมักเหล่านั้นจะกลายเป็นสารบํารุงดินชั้นดี ต้นไม้ พืชผักก็จะงอกงามมาก เพราะได้น้ําหมักจากขยะเปียก ส่วนก๊าซเสียก็จะไม่ลอยขึ้นสู่ชั้นบรรยากาศจะถูกดินดูดซับไปหมด และฝาถังที่ปิดก็กันไม่ให้กลิ่น ไม่ให้ก๊าซเสียลอยขึ้นสู่ชั้นบรรยากาศ และดินก็จะดูดไปเป็นอาหารให้ต้นไม้ ซึ่งสามารถประสบความสําเร็จ คือ บมจ.ธนาคารกสิกรไทย เป็นผู้รับซื้อคาร์บอนเครดิตในราคา 260 บาท/ตัน ซึ่งในเฟสแรก สามารถซื้อขายได้จํานวน 3,140 ตัน เป็นเงิน 816,400 บาท กลับคืนสู่พี่น้องประชาชนในท้องถิ่น 4 จังหวัดนําร่อง และขณะนี้กําลังทําระยะที่ 2 จํานวน 22 จังหวัด อันเป็นสิ่งที่แสดงให้เห็นอย่างชัดแจ้งว่า พวกเรากําลังช่วยกัน Change for Good เสริมสร้างสภาวะแวดล้อม ทําให้อายุของโลกยืนยาว ทําให้อากาศไม่แปรปรวน เพราะการที่เราทําให้ก๊าซเสียไม่ลอยขึ้นสู่ชั้นบรรยากาศไปรวมตัวด้านบนเป็นเกราะแก้วกระจกห่อหุ้มโลก จนเกิดเป็นภาวะก๊าซเรือนกระจก (Greenhouse Gases : GHGs) ไปสะสมรวมอยู่ด้านบน ทําลายชั้นบรรยากาศโอโซนซึ่งปกป้องผิวโลก จนปัจจุบันนี้อากาศร้อนกว่าในอดีต เพราะการดําเนินชีวิตของพวกเรา ดังนั้น เราทุกคนต้องร่วมกันเป็น "มนุษย์ 3Rs (3ช)" คือ Reduce (ใช้น้อย) Reuse (ใช้ซ้ํา) และ Recycle (นํากลับมาใช้ใหม่)" นายสุทธิพงษ์ฯ กล่าวเน้นย้ําในช่วงต้น
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า นอกจากนี้ นับเป็นพระกรุณาธิคุณอันหาที่สุดมิได้ที่ สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ทรงสนพระทัยและทรงให้ความสําคัญในเรื่องการพัฒนาที่ยั่งยืน โดยพระราชทานหนังสือ Sustainable City ให้ปลัดกระทรวงมหาดไทย นายกสมาคมแม่บ้านมหาดไทย อธิบดีกรมการพัฒนาชุมชน และประธานชมรมแม่บ้านพัฒนาชุมชน และพระราชทานพระดํารัสว่า "กระทรวงมหาดไทยต้องทําให้พี่น้องประชาชนมีความสุข ต้องทําให้เกิด Sustainable Village" ซึ่งกระทรวงมหาดไทยได้รับพระราชทานพระอนุญาตให้นําแนวพระดําริดังกล่าวมาขับเคลื่อน “โครงการหมู่บ้านยั่งยืน (Sustainable Village)” เพื่อพัฒนาคุณภาพชีวิตของประชาชนในหมู่บ้านให้มีความเป็นอยู่ที่ดีขึ้น ลดความเหลื่อมล้ําทางเศรษฐกิจและสังคม พร้อมทั้งขับเคลื่อนเป้าหมายการพัฒนาที่ยั่งยืน (UN SDGs) ให้ครอบคลุมในทุกมิติ ทั้งด้านสังคม เศรษฐกิจ และสิ่งแวดล้อม เพื่อให้เกิดการ "พึ่งพาตนเอง" ซึ่งเรามีหน้าที่จะต้องทําให้ทุกหมู่บ้านเป็นหมู่บ้านยั่งยืน คือ 1) น้อมนําแนวพระราชดําริด้านความมั่นคงด้านอาหารของสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี "บ้านนี้มีรัก ปลูกผักกินเอง" และ "ทางนี้มีผล ผู้คนรักกัน" และเสริมเรื่องเลี้ยงเป็ด เลี้ยงไก่ไข่ เลี้ยงปลา เลี้ยงกบ 2) ทําให้พี่น้องประชาชนรวมคนรวมกลุ่มเป็นคุ้มบ้าน เป็นหย่อมบ้าน เป็นกลุ่มบ้าน มีคณะกรรมการคุ้มพูดคุยหารือแลกเปลี่ยนกัน และมีคณะกรรมการหมู่บ้านที่เข้มแข็ง โดยมีปลัดอําเภอ ซึ่งเป็นปลัดประจําตําบล หมั่นลงพื้นที่เยี่ยมเยียน พูดคุยสอบถาม ประชุมปรึกษาหารือร่วมกับกํานัน ผู้ใหญ่บ้าน และคณะกรรมการหมู่บ้าน และพบปะพี่น้องประชาชน เพื่อติดตามถามไถ่ ดูแลคุณภาพชีวิตสมาชิกในตําบลอย่างต่อเนื่อง บ้านไหนมีคนเจ็บป่วยติดเตียง บ้านไหนกําลังประสบปัญหาด้านอาชีพ บ้านไหนกําลังเจอปัญหาที่ไม่สามารถแก้ไขได้ด้วยตนเอง ก็จะมีกลไกเหล่านี้เป็นผู้ดูแลช่วยเหลือให้คําแนะนํา 3) มีการดูแลรักษาสิ่งแวดล้อม จัดทําถังขยะเปียกลดโลกร้อนในทุกครัวเรือน สมาชิกในหมู่บ้านชุมชนมีการคัดแยกขยะ และบริหารจัดการขยะตั้งแต่ต้นทาง คือ ครัวเรือน 4) มีการส่งเสริมประเพณี ค่านิยม ศิลปะ วัฒนธรรม อันเสริมสร้างความรู้รักสามัคคี ความช่วยเหลือเกื้อกูล และความปรองดองสมานฉันท์ให้กับคนในหมู่บ้านชุมชน
"ในเรื่องการขับเคลื่อนหมู่บ้านยั่งยืน (Sustainable Village) ขอให้กลไกกระทรวงมหาดไทยในระดับพื้นที่ ตั้งแต่ท่านผู้ว่าราชการจังหวัด ท่านนายอําเภอ ปลัดอําเภอ พัฒนากร ข้าราชการ กํานัน ผู้ใหญ่บ้าน ผู้บริหารองค์กรปกครองส่วนท้องถิ่น ได้บูรณาการร่วมกันโดยใช้ "ทีมอําเภอบําบัดทุกข์ บํารุงสุข แบบบูรณาการอย่างยั่งยืน" สร้างทีมตําบล ทีมหมู่บ้าน ทีมจิตอาสาจาก 7 ภาคีเครือข่าย ทั้งภาคราชการ ภาคผู้นําศาสนา ภาควิชาการ ภาคเอกชน ภาคประชาสังคม ภาคประชาชน และภาคสื่อสารมวลชน ทําให้ทุกหมู่บ้านเป็นหมู่บ้านยั่งยืนเฉกเช่นบ้านไร่ศิลาทองแห่งนี้ที่เป็นหมู่บ้านต้นแบบ "หมู่บ้านยั่งยืน" ทําให้ทุกหมู่บ้านของอําเภอเมืองลําปาง และทั้ง 13 อําเภอของจังหวัดลําปาง เป็นหมู่บ้านยั่งยืน พร้อมทั้งถ่ายทอดส่งเสริมสิ่งดี ๆ เหล่านี้ ไปสู่ลูก ๆ หลาน ๆ เด็กและเยาวชน ให้พวกเขาได้ซึมซับสิ่งที่ดี และนําสิ่งที่ดีเหล่านี้ไปเลียนแบบไปทําตาม เพื่อที่จะทําให้เกิดเป็นความยั่งยืน ยังผลให้พี่น้องประชาชนชาวลําปางทุกคนได้มีคุณภาพชีวิตที่ดีอย่างยั่งยืน" นายสุทธิพงษ์ฯ กล่าวในช่วงท้าย
พระครูสถิตธรรมวิภัช กล่าวว่า บ้านไร่ศิลาทอง ให้ความสําคัญในการเสริมสร้างพลังความรักสามัคคีของญาติโยมสาธุชนในหมู่บ้าน ภายใต้การนําของท่านนายอําเภอเมืองลําปาง ทีมปลัดอําเภอ กํานัน ผู้ใหญ่บ้าน มาประชุมร่วมกันจัดทําแผนที่การพัฒนาทั้งท้องถิ่นและชุมชน มุ่งแก้ปัญหาตั้งแต่ต้นทาง คือ เริ่มจากในป่าด้วยการเริ่มทําฝาย ปลูกต้นไม้ บวชป่า โดยไม่มีงบประมาณ ก็ตั้งกองผ้าป่า ซึ่งได้ทําต่อเนื่องมาจนถึงปัจจุบัน รวมถึงการแก้ปัญหาหมอกควันก็ทํามาโดยตลอด จากสมัยก่อนต้นไม้มีน้อยมาก ปัจจุบันมีเพิ่มมากขึ้น และยังได้ปลุกเร้าคนในชุมชนให้มีกําลังใจร่วมกันทําจนเป็นหมู่บ้านรักษาศีล 5 ที่แรกของจังหวัดลําปาง
"ในเรื่องการจัดการขยะ จะเห็นว่าในหมู่บ้านนี้ไม่มีถังขยะ เพราะคนในชุมชนช่วยกันแยกขยะ และได้นําโครงการถังขยะเปียกลดโลกร้อนเข้ามา ซึ่งอําเภอเมืองลําปางสามารถขับเคลื่อนได้ 100% โดยอาตมาภาพได้ลงไปร่วมกับทีมของอําเภอ ไปติดตามและแนะนําให้กําลังใจชาวบ้าน และในช่วงการแพร่ระบาดของโรคโควิด-19 ก็ได้นําหลักพึ่งพาตนเองตามหลักปรัชญาของเศรษฐกิจพอเพียงของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และหลักการทรงงานของพระบาทสมเด็จพระเจ้าอยู่หัว ตามหลัก "บวร" บ้าน วัด ราชการ มาปฏิบัติจนเกิดมรรคผลอยู่รอดปลอดภัย นอกจากนี้ในเรื่องพระราชดําริของสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี "ทางนี้มีผล ผู้คนรักกัน" และ "บ้านนี้มีรัก ปลูกผักกินเอง" ที่วัดก็ได้เป็นผู้นําขับเคลื่อนมาโดยตลอดและส่งเสริมให้ประชาชนครัวเรือนในพื้นที่ช่วยกันทําให้ชีวิตมีความยั่งยืน เพื่อให้ประชาชนบ้านไร่ (ศิลาทอง) มีสุขภาวะ กาย จิต ปัญญา และอยู่ในสังคมได้อย่างมีความสุข" พระครูสถิตธรรมวิภัช กล่าว
พระครูสถิตธรรมวิภัช กล่าวเพิ่มเติมว่า วัดบ้านไร่ (ศิลาทอง) ไม่ใช่เพียงเป็นสถานที่ทําพิธีกรรม แต่เป็นที่สร้างคนให้มีสุขภาวะที่ดี และที่สําคัญที่สุด เราจะทําให้วัดและชุมชนเกิดความยั่งยืน โดยมีหน่วยงานราชการเป็นส่วนเสริมสนับสนุนสร้างความยั่งยืนด้วยความเข้มแข็งของคนที่อยู่ในชุมชน เพราะพวกเราทุกคนต้องการร่วมกันตอบแทนบุญคุณของแผ่นดิน ตอบแทนบุญคุณของสถาบันพระมหากษัตริย์ และพระพุทธศาสนา เพื่อทําให้สังคมของเรายังคงอยู่ แผ่นดินไทยของเรายังคงเป็นแผ่นดินธรรมแผ่นดินทอง แผ่นดินแห่งความผาสุก ด้วยการสืบสานพระราชปณิธานและศาสตร์พระราชา ตามหลักปรัชญาของเศรษฐกิจพอเพียงของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ตลอดจนสร้างพลังสามัคคีแก่ประชาชนทุกหมู่เหล่าตลอดไป